Charon (kuu)
Charon on ümber Pluuto tiirlev taevakeha, Pluuto suurim kaaslane. Charoni avastas 22. juunil 1978 James W. Christy. Charoni läbimõõt arvutati esmakordselt 11. juulil 2005, kui toimus küllalt haruldane sündmus – tähe kattumine Charoniga. Observatooriumid mõõtsid Charoni läbimõõduks 1212,0 ± 1,5 kilomeetrit. Varjutuse kestuse põhjal erinevates Lõuna-Ameerika observatooriumides leiti lisaks Charoni läbimõõdule ka selle kuju. Charoni täpne läbimõõt selgus juulis 2015, kui kosmosesond New Horizons mõõtis selle läbimõõduks 1208 km. Charoni tihedus on 1,63 ± 0,07 g cm–3, mis jääb tunduvalt alla Pluuto tihedusele (1,92 ± 0,12 g cm–3). Charoni kaugus Pluutost on 19 640 kilomeetrit, tiirlemisperiood on 6 päeva 9 tundi 17 minutit ja 36 sekundit. Charoni orbiidi kalle Pluuto orbiidi tasandi suhtes on 122,54°. Esimene ja seni ainus Charonit uurinud kosmosesond on NASA kosmosesond New Horizons, mis möödus 14. juulil 2015 Pluutost ja lähenes Charonile 27 000 km kaugusele.